Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Ευρωπαϊκού Κοινοβουλίου και του Συμβουλίου περί τροποποιήσεως της οδηγίας 94/35/ΕΚ του Ευρωπαϊκού Κοινοβουλίου και του Συμβουλίου για τα γλυκαντικά που προορίζονται να χρησιμοποιηθούν στα τρόφιμα»

(96/C 174/01)

Στις 4 Δεκεμβρίου 1995, το Συμβούλιο αποφάσισε να ζητήσει, με βάση το άρθρο 100 Α της Συνθήκης ΕΟΚ, τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα περιβάλλοντος, δημόσιας υγείας και κατανάλωσης στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 5 Μαρτίου 1996 με βάση την εισηγητική έκθεση του κ. Koopman και των συνεισηγητών, κ. Green και de Knegt.

Κατά την 334η σύνοδο ολομέλειας, (συνεδρίαση της 27ης Μαρτίου 1996), η Οικονομική και Κοινωνική Επιτροπή υιοθέτησε με μεγάλη πλειοψηφία, 1 ψήφο κατά και με 2 αποχές την ακόλουθη γνωμοδότηση.

1. Εισαγωγή

Η οδηγία πλαίσιο 89/107/ΕΟΚ () προβλέπει τη θέσπιση ειδικών οδηγιών για την εναρμόνιση της χρήσης των διαφόρων κατηγοριών προσθέτων στα τρόφιμα. Στο πλαίσιο αυτό θεσπίστηκε στις 21 Ιουνίου 1994 η οδηγία για τα γλυκαντικά () για την οποία υποβλήθηκε η υπό εξέταση πρόταση τροποποίησης της Επιτροπής. Όπως ορίζεται στην οδηγία-πλαίσιο, η οδηγία αυτή βασίζεται σε έναν θετικό κατάλογο, που σημαίνει ότι επιτρέπεται μόνο η χρήση των γλυκαντικών που περιλαμβάνονται στην οδηγία (δηλαδή στο παράρτημα της οδηγίας). Στο παράρτημα αυτό παρατίθενται όλα τα τρόφιμα για τα οποία επιτρέπεται η χρήση γλυκαντικών, καθώς και οι ανώτατες επιτρεπόμενες δόσεις των γλυκαντικών αυτών. Η κατάρτιση θετικού καταλόγου αποδεικνύει τη σημασία που αποδίδει η ΕΕ στην (πολύ) περιορισμένη χρήση γλυκαντικών στα τρόφιμα.

2. Γενικές παρατηρήσεις

2.1. Η ΟΚΕ συμφωνεί γενικά με τις προτάσεις της Επιτροπής και δεν αμφισβητεί την πολιτική που ακολουθείται στον τομέα των γλυκαντικών. Η μοναδική πρόταση που επιθυμεί, ωστόσο, να διατυπώσει όσον αφορά το περιεχόμενο, αφορά τη συμπλήρωση του καταλόγου τροφίμων για τα οποία επιτρέπεται η χρήση γλυκαντικών. Δεδομένου ότι κατά καιρούς εισάγονται νέα τρόφιμα στην αγορά, είναι σκόπιμο να προσαρμόζεται κατά περιόδους στις εξελίξεις αυτές ο κατάλογος των τροφίμων για τα οποία επιτρέπεται η χρήση γλυκαντικών.

2.2. Η ΟΚΕ, αν και συμφωνεί πλήρως με τη συγκρατημένη πολιτική που ακολουθεί η Επιτροπή στο θέμα των γλυκαντικών, διερωτάται αν η οδηγία, η οποία επιπλέον στηρίζεται στο άρθρο 100 Α, αποτελεί το κατάλληλο μέσο για την αναπροσαρμογή αυτή, δεδομένου ότι η συμπλήρωση του καταλόγου θα καταστεί προφανώς αναγκαία, ήδη σε μερικά χρόνια. Επιπλέον, προβλέπεται ότι πολύ σύντομα θα χρειαστεί η αναθεώρηση του καταλόγου αυτού.

2.3. Η ΟΚΕ συμφωνεί με τις υπόλοιπες τροποποιήσεις που προτείνονται και οι οποίες αφορούν θέματα τεχνικού χαρακτήρα, όπως ορισμούς και διευκρινίσεις.

3. Ειδικές παρατηρήσεις

3.1. Η ΟΚΕ επιθυμεί να συμβάλει στην επίλυση του προβλήματος που θίγεται στο σημείο 2.2. Σύμφωνα με τη γνώμη της ΟΚΕ, το άρθρο 7, παράγρ. 3 (α) της οδηγίας 94/35/ΕΟΚ προσφέρει ικανοποιητικές εγγυήσεις ώστε να μπορεί να ανατεθεί στην Επιτροπή η αρμοδιότητα να προσαρμόζει τον κατάλογο τροφίμων για τα οποία επιτρέπεται η χρήση γλυκαντικών, όποτε αυτό κρίνεται αναγκαίο. Στα πλαίσια της διαδικασίας αυτής, η Επιτροπή καθορίζει τα μέτρα που προτίθεται να λάβει, για τα οποία έχει ζητηθεί προηγουμένως η γνωμοδότηση της Μόνιμης Επιτροπής Τροφίμων. Η συμβολή των κρατών μελών στη διαδικασία αυτή διασφαλίζεται μέσω της εκπροσώπησής τους στην εν λόγω επιτροπή. Για την έκδοση παρόμοιας γνωμοδότησης απαιτείται ειδική πλειοψηφία.

3.2. Η διαδικασία της οδηγίας θα πρέπει να εφαρμόζεται μόνο σε περίπτωση που δεν επιτυγχάνεται ειδική πλειοψηφία στους κόλπους της επιτροπής τροφίμων ή σε περίπτωση που, για οποιονδήποτε λόγο η Μόνιμη Επιτροπή δεν εκδίδει γνωμοδότηση.

3.3. Η ΟΚΕ επιθυμεί, επίσης, να επαναλάβει μια παρατήρηση που είχε διατυπώσει στη γνωμοδότηση για την πρόταση οδηγίας σχετικά με τα γλυκαντικά (), στην οποία η Επιτροπή δεν έχει απαντήσει έως σήμερα. Στο σημείο 2.4.3 της γνωμοδότησης η ΟΚΕ επισήμανε ότι μολονότι, σύμφωνα με το νέο σύστημα, οι ονομασίες που παραμένουν αμετάφραστες πρέπει να παρατίθενται με κεφαλαία γράμματα, η λέξη «Eίoblaten», που περιλαμβάνεται στην κατηγορία των γλυκαντικών, δεν έχει γραφτεί με κεφαλαία.

3.4. Επιπλέον, στην πρόταση απόφασης που εξέδωσε η Επιτροπή σχετικά με το περιεχόμενο των εθνικών νομοθεσιών για την απαγόρευση της χρήσης ορισμένων γλυκαντικών κατά την παραγωγή ορισμένων τροφίμων (), προτείνεται ένα άλλο σύστημα. Σύμφωνα με το σύστημα αυτό, η ονομασία πρέπει να τυπώνεται με πιο σκούρα γράμματα ώστε να φαίνεται ότι μόνο η Γερμανία και η Αυστρία επωφελούνται από τη ρύθμιση αυτή 7 διαφορετικά η ονομασία θα πρέπει να μεταφράζεται σε όλες τις γλώσσες της Κοινότητας. Θα ήταν σκόπιμο να επιλέξει η Επιτροπή ένα οριστικό σύστημα και να το εφαρμόσει με συνέπεια.

Βρυξέλλες, 27 Μαρτίου 1996.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. L 40 της 11. 2. 1989, σ. 27.

() ΕΕ αριθ. L 237 της 10. 9. 1994, σ. 3.

() ΕΕ αριθ. C 332 της 16. 12. 1992, σ. 11.

() ΕΕ αριθ. C 134 της 1. 6. 1995, σ. 20.